**S P R E N D I M A S**

**DĖL KELEIVIŲ VEŽIMO KELIŲ TRANSPORTU REGULIARIAISIAIS REISAIS VIETINIO SUSISIEKIMO MARŠRUTAIS TARIFŲ NUSTATYMO**

2018 m. kovo 23 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 6 straipsnio 33 punktu, 16 straipsnio 2 dalies 37 punktu, Lietuvos Respublikos kelių transporto kodekso 16 straipsnio 2 dalimi,

Rokiškio rajono savivaldybės taryba n u s p r e n d ž i a:

Taikyti keleivių vežimo reguliariais reisais vietinio susisiekimo maršrutais tarifų ir nuolaidų dydžius, nustatytus Rokiškio rajono savivaldybės tarybos 2015 m. lapkričio 27 d. sprendimu Nr. TS-231 „Dėl keleivių vežimo kelių transportu reguliariais reisais vietinio susisiekimo maršrutais tarifų nustatymo“.

Sprendimas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

Savivaldybės meras Antanas Vagonis

Vida Gindvilienė

**SPRENDIMO PROJEKTO ,,DĖL KELEIVIŲ VEŽIMO KELIŲ TRANSPORTU REGULIARIAISIAIS REISAIS VIETINIO SUSISIEKIMO MARŠRUTAIS TARIFŲ NUSTATYMO“ AIŠKINAMASIS RAŠTAS**

**Parengto sprendimo projekto tikslai ir uždaviniai.**

Vadovaujantis Kelių transporto kodeksu peržiūrėti keleivių vežimo reguliariais reisais vietinio susisiekimo maršrutais tarifus, kurių dydį nustato savivaldybių tarybos.

Atsižvelgus į UAB Rokiškio autobusų parko 2018-03-05 pateiktą aiškinamąjį raštą siūloma nekeisti šiuo metu galiojančių keleivių vežimo reguliariais reisais vietinio susisiekimo maršrutais tarifų dydžių (pridedama).

**Šiuo metu esantis teisinis reglamentavimas.**

Lietuvos Respublikos vietos savivaldos įstatymas, Lietuvos Respublikos kelių transporto kodeksas.

**Sprendimo projekto esmė.**

Kelių transporto kodekso 16 straipsnio 2 dalyje nustatyta, kad keleivių vežimo reguliariais reisais vietinio susisiekimo maršrutais tarifų dydžiai peržiūrimi ne rečiau kaip kartą per metus, atsižvelgiant į vežimo sąnaudų, gautų pajamų pokyčius.

Šiuo metu pagal Rokiškio rajono savivaldybės tarybos 2015 m. lapkričio 27 d. sprendimą Nr. TS-231 „Dėl keleivių vežimo kelių transportu reguliariaisiais reisais vietinio susisiekimo maršrutais tarifų nustatymo“, yra taikomi tokie keleivių vežimo reguliariais reisais vietinio susisiekimo maršrutais tarifai:

1. vežant keleivius autobusais priemiestinio susisiekimo maršrutais – 0,10 Eur už vieną keleivio km be PVM;

2. vežant keleivius priemiestinio susisiekimo autobusais priemiestinio maršruto dalyje, sutampančioje su miesto maršrutu, taikyti miesto maršrutui nustatytą bilieto kainą – 0,50 Eur su PVM vienam keleiviui;

3. minimalią bilieto kainą priemiestinio susisiekimo maršrutuose – 0,50 Eur su PVM vienam keleiviui;

4. vežant keleivius autobusais miesto susisiekimo maršrutais bilieto kainą – 0,50 Eur su PVM vienam keleiviui;

5. vežant keleivius maršrutiniu taksi maršrutu Rokiškis–Juodupė bilieto kainą:

5.1. Rokiškis–Juodupė – 1,20 Eur vienam keleiviui be PVM;

5.2. Rokiškis–Bajorai – 0,30 Eur vienam keleiviui be PVM;

5.3. Rokiškis–Vyžuona – 0,60 Eur vienam keleiviui be PVM;

5.4. Rokiškis–Sodeliai – 0,90 Eur vienam keleiviui be PVM.

UAB „Rokiškio autobusų parkas“ aptarnauja 3 miesto ir 30 priemiesčio maršrutų bei 9 tarpmiestinius.

Pagrindiniai 2016 m. ir 2017 m. keleivių vežimo veiklos rodikliai lentelėje:

|  |  |  |  |  |  |
| --- | --- | --- | --- | --- | --- |
| Eil. Nr. | Rodikliai | **Iš viso****2016 m.** | Iš jų: keleivių vežimas reguliaraus susisiekimo autobusų maršrutais | **Iš viso 2017 m.** | Iš jų: keleiviųvežimas |
| **mieste** | **priemie-styje** | **tarpmie-styje** | **mieste** | **priemie-styje** | **tarpmie-styje** |
| 1 | **Pajamos** (tūkst. Eur) /proc. | **1588** | 103 | 367 | 982 | **1612** | 100 | 349 | 1012 |
| 6 | 23 | 62 |  | 6 | 22 | 63 |
| 1.1 | *už parduotus bilietus* | 815 | 44 | 45 | 726 | 842 | 43 | 45 | 754 |
| 1.2 | *kompensacijos dėl lengvatų* | 292 | 23 | 20 | 249 | 296 | 23 | 20 | 253 |
| 1.3 | *kompensacija už mokinių vežimą* | 345 | 36 | 303 | 6 | 322 | 34 | 284 | 4 |
| 2 | **Sąnaudos** (tūkst.Eur)/ proc. | **1575** | 98 | 411 | 1028 | **1677** | 101 | 445 | 1086 |
| 6 | 26 | 65 |  | 6 | 26 | 65 |
| 3 | Rezultatas +;-(tūkst. Eur) | 13 | 5 | -44 | -46 | -65 | -1 | -96 | -74 |
| 4 | Pervežtų keleivių skaičius (tūkst. keleivių) | **808** | 225 | 299 | 284 | 774 | **207** | 289 | 278 |

UAB „Rokiškio autobusų parkas“ valdyba įvertino esamą bendrovės finansinę padėtį, mažėjančius keleivių srautus ir pateiktus tarifų skaičiavimus (kai numatytas 5 proc. pelnas): priemiesčio 1 km tarifas padidėtų 40 proc. ir sudarytų 0,14 Eur be PVM, o miesto bilieto kaina – 20 proc., būtų 0,60 Eur su PVM. Miesto ir priemiesčio maršrutuose tik penktadalis pajamų surenkama grynaisiais pinigais iš keleivių, o likusią dalį sudaro pajamos iš lengvatinio keleivių ir mokinių vežimo, kurios kompensuojamos iš rajono savivaldybės biudžeto.

Nekeičiant tarifų kompensacija už lengvatinį keleivių vežimą siektų 393 tūkst. eurų, o nuostolingų maršrutų dengimui dotacijos siektų 111 tūkst. eurų, iš viso būtų – 504 tūkst. eurų. Padidinus tarifus, esant tam pačiam keleivių srautui, už lengvatinį keleivių ir mokinių vežimą reiktų 522 tūkst. eurų.

 **Galimos pasekmės, priėmus siūlomą tarybos sprendimo projektą:**

**teigiamos** – bus laikomasi Kelių transporto kodekse nustatytų nuostatų.

**neigiamos** – į savivaldybės biudžetą nebus gautos suplanuotos pajamos.

**Sprendimo nauda rajono gyventojams.**

Nekils bilietų kainos, gyventojai bus skatinami naudotis viešuoju transportu.

**Finansavimo šaltiniai ir lėšų poreikis**.

Lėšų poreikis nuostoliams kompensuoti galimai išliktų panašus kaip 2016-2017 m.

**Suderinamumas su Lietuvos Respublikos galiojančiais teisės norminiais aktais.** Projektas neprieštarauja galiojantiems teisės aktams.

**Antikorupcinis vertinimas.**

Teisės akte nenumatoma reguliuoti visuomeninių santykių, susijusių su LR korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Turto valdymo ir viešųjų pirkimų skyriaus

vedėjo pavaduotoja Vida Gindvilienė